钦定古今图书集成/明伦汇编/氏族典/第362卷 > 《汪溪金氏族谱序》元·陈栎
## 钦定古今图书集成/明伦汇编/氏族典/第362卷 > 《汪溪金氏族谱序》元·陈栎

汪溪在休邑西南二十里许。寔吾乡入邑道上，有金
氏世居于斯，三百年矣。其族光达，若进士朋说，讲学
于朱子，直道从仕，不负师门。乡魁若洙，为程勿斋高
弟，见几挂冠。革命屡召不起，自后奕世以明经闻，俟
举应贡及由诸科进者，绳绳接武。然隐居有节义，出
仕有治行，不徒志肥甘青紫而已，岂非所谓能世其
“家者耶？”余家与金氏村壤相接，世有婚媾，尝延先君
先叔于家塾模范数年，故又得交其群彦权、景星、昌
朝、天觉，与玉相、清甫尢为莫逆，或久离索，辄图盍簪。
清甫一日出《家谱》相示，其先与余之先皆睦州桐庐人也。其世祖博道公，唐广明元年避巢乱迁新安休
宁，与余始祖禧公播迁休宁同时。窃考二家先世后
世，贻谋继业，上下数百年，符合又如祖契。因与清甫
言曰：“君家一世迁杉坑，四世迁梅结，九世迁汪溪。予
家一世迁鬲山，二世迁藤溪，后世改名陈村。君家始
祖乐善行义，乡人依之成聚，名金村。余家始祖积德
累仁，没葬鬲山，乡人神而祠之。君家十三世有朋说，
公以进士显冲，公以”祖孙解元显，科第相传，于今益
著。予家自九世有尚忠公兄弟，以进士显，科第相传，
于今不衰。则吾二家户有诗书，人有德业，何莫非始
祖之垂裕矣。胡康侯尝述祖德，谓“德厚者流光，德薄
者流卑，是以贵始，德之本也。”余与清甫思承祖德，盍
各勉之。